b'\n_START_ARTICLE_\nStar Wars episodi V: L\'Imperi contraataca\n_START_SECTION_\nProducci\xc3\xb3\n_START_PARAGRAPH_\nLa pel\xc2\xb7l\xc3\xadcula de George Lucas del 1977 Una nova esperan\xc3\xa7a va superar totes les expectatives pel que fa a guanys, va revolucionar la ind\xc3\xbastria dels efectes especials i va tenir una resson\xc3\xa0ncia inesperada com a fenomen cultural. Lucas esperava ser independent a la ind\xc3\xbastria de Hollywood finan\xc3\xa7ant-se ell mateix la pel\xc2\xb7l\xc3\xadcula amb un pressupost de 33 milions de d\xc3\xb2lars entre pr\xc3\xa9stecs i els beneficis de la pel\xc2\xb7l\xc3\xadcula anterior, anant aix\xc3\xad en contra dels principis de molts productors de Hollywood. Aquesta vegada amb una possessi\xc3\xb3 total de l\'empresa Star Wars, Lucas va decidir no dirigir L\'Imperi contraataca degut a les seves funcions de productor, incloent la supervisi\xc3\xb3 de l\'empresa d\'efectes especials Industrial Light & Magic (ILM) i la gesti\xc3\xb3 del finan\xc3\xa7ament. Lucas va oferir el paper de director a Irvin Kershner, un dels seus antics professors de la USC School of Cinematic Arts. Kershner en un principi s\'hi va negar, argumentant que la seq\xc3\xbcela mai seria tan bona i original com el film original. Va trucar el seu agent, i li va demanar que agaf\xc3\xa9s la feina immediatament. A m\xc3\xa9s a m\xc3\xa9s, Lucas va contractar Lawrence Kasdan i Leigh Brackett perqu\xc3\xa8 escrivissin el gui\xc3\xb3 basant-se en la seva idea original. Brackett va acabar el seu projecte el febrer de 1978, abans de morir de c\xc3\xa0ncer, i Lucas va escriure el segon abans de contractar Kasdan, de qui li va impressionar el seu treball a A la recerca de l\'arca perduda._NEWLINE_Despr\xc3\xa9s del llan\xc3\xa7ament de Star Wars, ILM va cr\xc3\xa9ixer com a empresa i es va mudar al comtat de Marin, Calif\xc3\xb2rnia. L\'Imperi contraataca va proporcionar-li nous reptes, ja que en Una nova esperan\xc3\xa7a la majoria d\'escenes eren de car\xc3\xa0cter espacial, i en aquest nou film es va inventar tot un planeta de gel i una ciutat en els n\xc3\xbavols. Per l\'escena de la batalla en el planeta de gel Hoth, en una idea original es va intentar usar una pantalla blava i fer caminar els AT-AT pel davant, per\xc3\xb2 finalment es va contractar un artista per pintar els decorats i es va decidir realitzar-ho amb la t\xc3\xa8cnica de stop-motion. Els dissenys originals dels AT-AT, segons Phil Tippett, eren grans vehicles blindats amb rodes. Molts creuen que el disseny final va ser inspirat en les grues dels contenidors del port d\'Oakland, per\xc3\xb2 Lucas ho va negar._NEWLINE_A l\'hora de dissenyar el mestre Yoda, Sturat Freeborn va utilitzar el seu propi rostre com a model i li va afegir les arrugues d\'Albert Einstein per donar-li una aparen\xc3\xa7a excepcionalment intel\xc2\xb7ligent. L\'escenari del planeta Dagobah estava situat a un metre i mig del terra, cosa que permetia que el titellaire que portava Yoda (Frank Oz) es pogu\xc3\xa9s moure. Hi havia el problema afegit que mentre Frank Oz estava sota l\'escena no podia sentir ni Mark Hamill, amb qui parlava, ni la resta de l\'equip. Hamill va expressar la seva consternaci\xc3\xb3 per ser l\'\xc3\xbanic personatge hum\xc3\xa0 durant mesos; se sentia com un element trivial entre animals, m\xc3\xa0quines i accessoris m\xc3\xb2bils. Kershner va elogiar Hamill per la seva actuaci\xc3\xb3 amb el ninot._NEWLINE_El rodatge va comen\xc3\xa7ar a Noruega, a la glacera Hardangerj\xc3\xb8kulen, prop de la ciutat de Finse, el 5 de mar\xc3\xa7 de 1979. Igual que en el rodatge d\'Una nova esperan\xc3\xa7a, en el qual va haver-hi problemes meteorol\xc3\xb2gics a l\'estepa tunisiana, el temps es va posar novament en contra l\'equip de filmaci\xc3\xb3. Durant el rodatge es van trobar amb la pitjor tempesta dels darrers 50 anys, les temperatures van arribar fins als -29\xc2\xa0\xc2\xb0C i van caure fins a 5,5 metres de neu. En una ocasi\xc3\xb3, l\'equip no va poder sortir ni de l\'hotel i es va rodar una escena de Mark Hamill corrent per la neu davant les portes de l\'hotel mentre tots els altres estaven a dins. Tot i que la majoria de documents diuen el contrari, l\'escena on Luke \xc3\xa9s noqueixat pel wamp, no va ser afegida per explicar la desfiguraci\xc3\xb3 de la cara que va patir Hamill arran d\'un accident de moto. Lucas va admetre que va ajudar en la situaci\xc3\xb3 per\xc3\xb2 que realment va ser perqu\xc3\xa8 creia que la batalla contra l\'Imperi no era suficientment llarga. La producci\xc3\xb3 es va moure a Elstree Studios de Londres el 13 de maig, on es van construir m\xc3\xa9s de 60 aparells, m\xc3\xa9s del doble que en el film anterior. Un incendi al plat\xc3\xb3 3 (durant la gravaci\xc3\xb3 de The Shining de Stanley Kubrick) va fer augmentar el pressupost de 18,5 milions a 22, i el juliol es va veure novament incrementat amb 3 milions m\xc3\xa9s. El rodatge va acabar a mitjans de setembre._NEWLINE_Un dels di\xc3\xa0legs m\xc3\xa9s memorables va ser parcialment Ad l\xc3\xadbitum. Originalment, Lucas va escriure una escena amb la princesa Leia mostrant el seu amor a Han Solo, i ell responia \xc2\xabjo tamb\xc3\xa9 t\'estimo\xc2\xbb, per\xc3\xb2 Ford creia que aix\xc3\xb2 no s\'adequava gaire a la caracteritzaci\xc3\xb3 del personatge i Kershner estava conforme amb la seva opini\xc3\xb3. Despr\xc3\xa9s de diverses preses, el director va dir a Ford que improvises i l\'actor va dir \xc2\xabho s\xc3\xa9\xc2\xbb._NEWLINE_Durant la producci\xc3\xb3, el fet que Darth Vader fos el pare de Luke es volgu\xc3\xa9 mantenir en gran secret. La pel\xc2\xb7l\xc3\xadcula inclo\xc3\xafa una petita imatge de Vader sense la seva m\xc3\xa0scara d\'esquena a la c\xc3\xa0mera. Pels espectadors de la primera pel\xc2\xb7l\xc3\xadcula, aquesta imatge els va deixar clar que Vader no era un androide. Igual que la resta de l\'equip, a Prowse (qui va interpretar Vader i tamb\xc3\xa9 li donava veu durant el rodatge) li van donar un gui\xc3\xb3 fals on deia \xc2\xabObi-Wan va matar el teu pare\xc2\xbb. Hamill no va llegir el gui\xc3\xb3 verdader fins moments abans de filmar l\'escena, Kershner li va dir que ignor\xc3\xa9s el di\xc3\xa0leg de Prowse i que an\xc3\xa9s al seu propi ritme. Fins a la data de l\'estrena nom\xc3\xa9s Lucas, Kershner, Hamill i Earl Jones havien de saber el que realment deia el gui\xc3\xb3. La reacci\xc3\xb3 inicial de Jones en saber la not\xc3\xadcia va ser \xc2\xabest\xc3\xa0 mentint\xc2\xbb. Tot i els esfor\xc3\xa7os, segons The San Francisco Examiner, a finals de 1970, durant una convenci\xc3\xb3 a Berkeley, David Prowse va dir que a la seg\xc3\xbcent pel\xc2\xb7l\xc3\xadcula es revelaria que Vader era el pare de Luke._NEWLINE_Per conservar les seq\xc3\xbc\xc3\xa8ncies d\'obertura dram\xc3\xa0tiques per les seves pel\xc2\xb7l\xc3\xadcules, Lucas volia que les lletres de cr\xc3\xa8dit sortissin al final. Tot i que en l\'actualitat \xc3\xa9s un fet bastant com\xc3\xba, llavors era una elecci\xc3\xb3 inusual. Quan ho va fer en la primera pel\xc2\xb7l\xc3\xadcula, el 1977, no va haver-hi cap problema perqu\xc3\xa8 els cr\xc3\xa8dits d\'escriptor i director eren els mateixos, per\xc3\xb2 en aquesta nova entrega es veia el seu nom (Lucasfilm) al comen\xc3\xa7ament mentre que el director i els escriptors s\'anomenaven al final. Se\'l va multar amb 250.000 d\xc3\xb2lars i se\'l va amena\xc3\xa7ar de retirar-li la pel\xc2\xb7l\xc3\xadcula dels cinemes. La DGA tamb\xc3\xa9 va atacar Kershner; per protegir el seu director, Lucas va pagar totes les multes als gremis. Per culpa d\'aquesta controv\xc3\xa8rsia, va abandonar el Sindicat de Directors, el de Guionistes i la Motion Picture Association._NEWLINE_La producci\xc3\xb3 inicial era de 18 milions de d\xc3\xb2lars, un 50% m\xc3\xa9s que el pressupost de la pel\xc2\xb7l\xc3\xadcula original, i despr\xc3\xa9s de diversos increments, L\'Imperi contraataca es va convertir en una de les pel\xc2\xb7l\xc3\xadcules m\xc3\xa9s cares del seu temps. Despr\xc3\xa9s que el banc amenac\xc3\xa9s de retirar els diners del pr\xc3\xa9stec, Lucas es va veure for\xc3\xa7at a pactar amb la 20th Century Fox. Va fer un tracte amb l\'estudi per assegurar-se el pr\xc3\xa9stec a canvi de pagar-li m\xc3\xa9s diners, per\xc3\xb2 sense la p\xc3\xa8rdua de la seva seq\xc3\xbcela i els drets de comercialitzaci\xc3\xb3. Despr\xc3\xa9s de l\'\xc3\xa8xit de taquilla, la infelicitat de l\'estudi davant la generositat de Lucas va provocar que el president de l\'estudi Alan Ladd, Jr. marx\xc3\xa9s. La marxa del seu vell aliat va fer que Lucas prengu\xc3\xa9s A la recerca de l\'arca perduda per Paramount Pictures.\n_START_SECTION_\nEstrenes\n_START_PARAGRAPH_\nLa preestrena mundial de L\'Imperi contraataca va ser el 17 de maig de 1980 al Centre Kennedy de Washington DC (era una preestrena mundial per a nens). La preestrena oficial va ser Londres tres dies m\xc3\xa9s tard, i es van dur a terme un seguit d\'altres preestrenes de benefic\xc3\xa8ncia en nombroses localitats el 19 i 20 de maig. El film va ser oficialment estrenat a l\'Am\xc3\xa8rica del Nord i el Regne Unit el 21 de maig d\'aquell any. En la primera onada es van alliberar 126 c\xc3\xb2pies de 70\xc2\xa0mm, abans d\'un llan\xc3\xa7ament m\xc3\xa9s ample el mes de juny (la majoria de c\xc3\xb2pies eren de 35 mm)._NEWLINE_En la publicitat, la pel\xc2\xb7l\xc3\xadcula simplement era nomenada com L\'Imperi contraataca, per\xc3\xb2 les lletres d\'obertura comencen amb Episodi V. La pel\xc2\xb7l\xc3\xadcula original de La guerra de les gal\xc3\xa0xies va passar de dir-se Star Wars a Star Wars: Una nova esperan\xc3\xa7a, i a partir de l\'edici\xc3\xb3 de 1981, es va afegir l\'Episodi IV. Igual que en Una nova esperan\xc3\xa7a, L\'Imperi contraataca va ser catalogada com a PG per l\'Associaci\xc3\xb3 cinematogr\xc3\xa0fica dels Estats Units i catalogada com a U al Regne Unit. La versi\xc3\xb3 original va ser llen\xc3\xa7ada en disc de capacitat electr\xc3\xb2nica el 1984 en VHS i LaserDisc en diverses ocasions durant les d\xc3\xa8cades de 1980 i 1990.\n_START_SECTION_\nEdici\xc3\xb3 especial\n_START_PARAGRAPH_\nCom a part de la celebraci\xc3\xb3 dels 20 anys el 1997, L\'Imperi contraataca juntament amb Una nova esperan\xc3\xa7a i El retorn del jedi van ser digitalment remasteritzats i posats a la venda en el pac The Star Wars Trilogy: Special Edition. Lucas va aprofitar l\'ocasi\xc3\xb3 per realitzar un seguit de canvis menors en la triologia. Entre aquests canvis s\'inclouen la visi\xc3\xb3 del cos sencer del wampa que ataca Luke a Hoth, la creaci\xc3\xb3 d\'una traject\xc3\xb2ria de vol del Falc\xc3\xb3 Mil\xc2\xb7lenari m\xc3\xa9s complexa quan s\'apropa a la ciutat dels n\xc3\xbavols i les substitucions de certs di\xc3\xa0legs. Una petita seq\xc3\xbc\xc3\xa8ncia del retorn de Vader al superdestructor despr\xc3\xa9s del duel amb Luke va ser afegida, va ser creada a partir d\'angles alternats d\'escenes de El retorn del jedi. La majoria dels canvis van ser petits i est\xc3\xa8tics; malgrat tot, certs fans van considerar que aquesta remasteritzaci\xc3\xb3 era un deteriorament de la pel\xc2\xb7l\xc3\xadcula. La pel\xc2\xb7l\xc3\xadcula es va tornar a presentar tamb\xc3\xa9 a la MPAA per a la qualificaci\xc3\xb3, i va ser novament qualificat com PG.\n_START_SECTION_\nLlan\xc3\xa7ament en DVD\n_START_PARAGRAPH_\nL\'edici\xc3\xb3 en DVD de L\'Imperi contraataca va ser llen\xc3\xa7ada el setembre de 2004, en un pac amb Una nova esperan\xc3\xa7a, El retorn del jedi i un CD extra amb continguts addicionals. Les pel\xc2\xb7l\xc3\xadcules van ser retocades digitalment i remasteritzades, amb alguns canvis addicionals de Geoge Lucas. En el contingut addicional hi ha comentaris de: George Lucas, Irvin Kershner, Ben Burtt, Dennis Muren i Carrie Fisher, aix\xc3\xad com un extens documental anomenat Empire of Dreams: The Story of the Star Wars Trilogy (L\'Imperi dels somnis: La hist\xc3\xb2ria de la trilogia de La guerra de les gal\xc3\xa0xies). Tamb\xc3\xa9 inclou curtmetratges, anuncis de la televisi\xc3\xb3, galeries d\'imatges, demos de videojocs, i un avan\xc3\xa7a de La venjan\xc3\xa7a dels sith._NEWLINE_Per al llan\xc3\xa7ament en DVD, Lucas i el seu equip van fer canvis que es van implementar en la seva majoria per assegurar la continu\xc3\xaftat entre L\'Imperi contraataca i les recentment alliberades pel\xc2\xb7l\xc3\xadcules de la trilogia preq\xc3\xbcela. El m\xc3\xa9s notable d\'aquests canvis va ser la substituci\xc3\xb3 de la imatge hologr\xc3\xa0fica de l\'emperador (amb Clive Revill proporcionant la veu) per una altra interpretada per l\'actor Ian McDiarmid; tamb\xc3\xa9 es va alterar lleugerament el di\xc3\xa0leg. En aquest llan\xc3\xa7ament, Lucas tamb\xc3\xa9 va supervisar la creaci\xc3\xb3 d\'una impressi\xc3\xb3 digital d\'alta definici\xc3\xb3 de L\'Imperi contraataca i les dues altres pel\xc2\xb7l\xc3\xadcules de la trilogia original. El film va ser reeditat el desembre de 2005 com a part d\'un dels tres discos "edici\xc3\xb3 limitada"._NEWLINE_La pel\xc2\xb7l\xc3\xadcula va ser remasteritzada novament en una edici\xc3\xb3 limitada el 12 de setembre de 2006 i el 31 de desembre del mateix any on s\'inclo\xc3\xafa tant la nova versi\xc3\xb3 de la pel\xc2\xb7l\xc3\xadcula com l\'original. Va ser reeditada un cop m\xc3\xa9s juntament amb tota la trilogia el 4 de novembre de 2008. Hi va haver certa controv\xc3\xa8rsia al voltant de la versi\xc3\xb3 original pel fet que els DVD anam\xc3\xb2rfics no van comptar amb versions de les pel\xc2\xb7l\xc3\xadcules originals basades en comunicats de LaserDisc de 1993 (en comparaci\xc3\xb3 a la nova remasteritzaci\xc3\xb3 que es troba en alta definici\xc3\xb3). At\xc3\xa8s que les transfer\xc3\xa8ncies no anam\xc3\xb2rfiques no poden fer un \xc3\xbas complet de la resoluci\xc3\xb3 disponible en els televisors de pantalla ampla, molts fans es van sentir decebuts amb aquesta elecci\xc3\xb3.\n_START_SECTION_\nLlan\xc3\xa7ament en Blu-ray\n_START_PARAGRAPH_\nEl 14 d\'agost de 2010, George Lucas va anunciar que les sis pel\xc2\xb7l\xc3\xadcules de La guerra de les gal\xc3\xa0xies sortirien en Blu-ray a la venda la tardor de 2011. El 6 de gener de 2011, es va anunciar que sortiria el setembre d\'aquell any en tres edicions diferents.\n_START_SECTION_\nRecaptaci\xc3\xb3\n_START_PARAGRAPH_\nL\'Imperi contraataca va ser estrenada en un nombre limitat de cinemes, i per primera vegada en tots ells es va retransmetre \xc3\xbanicament en format d\'amplada de 70 mm, motiu pel qual nom\xc3\xa9s els cinemes m\xc3\xa9s grans i moderns van poder emetre la pel\xc2\xb7l\xc3\xadcula. Van passar diverses setmanes abans no s\'emet\xc3\xa9s tamb\xc3\xa9 en format de 35 mm d\'amplada, tant als Estats Units com a la resta del m\xc3\xb3n._NEWLINE_Durant els tres mesos que es va estar emetent L\'Imperi contraataca, Lucas va recuperar els 33 milions de d\xc3\xb2lars que va invertir i en va distribuir 5 m\xc3\xa9s als seus empleats. La pel\xc2\xb7l\xc3\xadcula va recaptar 10.840.307 d\xc3\xb2lars el primer cap de setmana. Quan va ser reestrenada el 1997 va recaptar 21.975.993 d\xc3\xb2lars m\xc3\xa9s, tamb\xc3\xa9 el seu primer cap de setmana. Fins a l\'actualitat, la pel\xc2\xb7l\xc3\xadcula ha obtingut uns ingressos a tot el m\xc3\xb3n de 538.375.067 d\xc3\xb2lars.\n_START_SECTION_\nCr\xc3\xadtica\n_START_PARAGRAPH_\nL\'Imperi contraataca va rebre tant cr\xc3\xadtiques positives com negatives en el moment de l\'estrena. Aix\xc3\xb2 no obstant, des de la d\xc3\xa8cada de 1990 i fins a l\'actualitat, tant cr\xc3\xadtics com fans, majorit\xc3\xa0riament, consideren L\'Imperi contraataca la millor pel\xc2\xb7l\xc3\xadcula de la franqu\xc3\xadcia._NEWLINE_A alguns cr\xc3\xadtics no els va conv\xc3\xa8ncer la hist\xc3\xb2ria, per\xc3\xb2 van admetre que la pel\xc2\xb7l\xc3\xadcula va ser un gran \xc3\xa8xit tecnol\xc3\xb2gic en el m\xc3\xb3n del cinema. Per exemple, Vicent Canby, de The New York Times, va escriure un article molt negatiu. Judith Martin, de The Washington Post, es va queixar perqu\xc3\xa8 l\'argument era mitja hist\xc3\xb2ria i, en la seva opini\xc3\xb3, no ofereix ni un principi ni un final. Aix\xc3\xb2 no obstant, aquest era un concepte que el mateix Lucas havia previst._NEWLINE_D\'altra banda, anys m\xc3\xa9s tard, Bob Stephens, de The San Francisco Examiner, descrigu\xc3\xa9 el 1997 L\'Imperi contraataca com l\'"episodi m\xc3\xa9s gran de la trilogia de Star Wars". Avui dia \xc3\xa9s considerada com la m\xc3\xa9s moralment i emocional ambigua de la trilogia, aix\xc3\xad com la m\xc3\xa9s fosca. En una entrevista de l\'edici\xc3\xb3 especial de 1997, el cr\xc3\xadtic Roger Ebert va dir que era la m\xc3\xa9s forta i suggerent de totes tres. L\'agregador Rotten Tomatoes li atorga una puntuaci\xc3\xb3 del 97% en un total de 71 revisions, la puntuaci\xc3\xb3 m\xc3\xa9s alta de la saga de Star Wars. Rotten Tomatoes la resumeix de la seg\xc3\xbcent manera: "fosca, sinistra, per\xc3\xb2 en \xc3\xbaltima inst\xc3\xa0ncia desafia les expectatives de l\'espectador i el porta a una s\xc3\xa8rie d\'intensos nivells emocionals._NEWLINE_Chuck Klosterman va suggerir que pel\xc2\xb7l\xc3\xadcules com Easy Rider i Febre del dissabte nit van pintar retrats de les vides de generacions que representaven en el temps present, L\'Imperi contraataca podria ser l\'\xc3\xbanic exemple d\'una pel\xc2\xb7l\xc3\xadcula que estableix l\'est\xc3\xa8tica social d\'una generaci\xc3\xb3 que ve del futur.\n_START_SECTION_\nBanda sonora\n_START_PARAGRAPH_\nLa banda sonora de L\'Imperi contraataca va ser composta per John Williams i interpretada per l\'Orquestra Simf\xc3\xb2nica de Londres per un preu de 250.000 d\xc3\xb2lars. El 1980, la companyia RSO Records va editar-la als Estats Units, ja que tenien tant l\'\xc3\xa0lbum doble LP i el cartutx de 8 pistes. La portada davantera compta amb la m\xc3\xa0scara de Darth Vader en un context d\'espai exterior._NEWLINE_El 1985 el primer disc compacte va ser posat a mans de la companyia Polydor Records, que havia absorbit tan RSO Records com el seu cat\xc3\xa0leg musical. El 1993 la 20th Century Fox Film Scores va llan\xc3\xa7ar una s\xc3\xa8rie especial en un conjunt de quatre discos compactes anomenat Star Wars Trilogy: The Original Soundtrack Anthology. Aquesta antologia inclou les bandes sonores de la trilogia original de Star Wars en discs separats, encara que hi ha una superposici\xc3\xb3 significativa entre els tres (com el tema musical de Star Wars)._NEWLINE_El 1997 la companyia RCA Victor va treure un conjunt definitiu de dos discs que van sortir a la venda juntament amb l\'edici\xc3\xb3 especial de la trilogia. Va ser una edici\xc3\xb3 limitada que contenia un llibre negre de 32 p\xc3\xa0gines i anava dins d\'un protector antilliscament. Totes les pistes foren remasteritzades digitalment, suposadament per obtenir una claredat superior de so. M\xc3\xa9s endavant, aquell mateix any van tornar a treure el conjunt en una edici\xc3\xb3 il\xc2\xb7limitada per\xc3\xb2 sense el llibre negre._NEWLINE_El 2004 Sony Classical Records va comprar els drets de venda de la trilogia original, ja que ja tenien els drets de la trilogia preq\xc3\xbcela. Per aquest motiu, el 2004 Sony Classical va comen\xc3\xa7ar a facturar c\xc3\xb2pies dels discs compactes que RCA Victor havia estat fent des de 1997, entre les quals les de L\'Imperi contraataca. Aquest conjunt es va fer amb una nova portada similar a la de la primera publicaci\xc3\xb3 de la pel\xc2\xb7l\xc3\xadcula en DVD. Tot i la remasteritzaci\xc3\xb3 digital de Sony Classical, la versi\xc3\xb3 en CD fabricat i venut des de 2004 \xc3\xa9s essencialment la mateixa que la versi\xc3\xb3 per RCA Victor.\n_START_SECTION_\nNovel\xc2\xb7la\n_START_PARAGRAPH_\nLa novel\xc2\xb7la de la pel\xc2\xb7l\xc3\xadcula va sortir a la venda el 12 d\'abril de 1980, publicada per la companyia Del Rey. Va ser escrita per Donald F. Glut, i \xc3\xa9s l\'adaptaci\xc3\xb3 del gui\xc3\xb3 escrit per Lawrence Kasdan, Leigh Brackett i George Lucas. Originalment el seu nom era Star Wars: The Empire Strikes Back, per\xc3\xb2 en edicions posteriors es va canviar el nom per Star Wars Episode V: The Empire Strikes Back, afegint-hi el nombre del cap\xc3\xadtol. Igual que les altres novel\xc2\xb7lizacions de la trilogia, s\'afegeix informaci\xc3\xb3 de fons per explicar els esdeveniments de la hist\xc3\xb2ria m\xc3\xa9s enll\xc3\xa0 del que es mostra en pantalla.\n_START_SECTION_\nC\xc3\xb2mic\n_START_PARAGRAPH_\nMarvel Comics va editar una adaptaci\xc3\xb3 en c\xc3\xb2mic de L\'Imperi contraataca escrita per Archie Goodwin i il\xc2\xb7lustrada per Al Williamson i Carlos Garzon. Va sortir a la venda juntament amb l\'estrena de la pel\xc2\xb7l\xc3\xadcula el 1980 i va ser publicada simult\xc3\xa0niament en tres formats: com a revista, com a diferents volums d\'una col\xc2\xb7lecci\xc3\xb3 i com a edici\xc3\xb3 de butxaca. En l\'edici\xc3\xb3 de butxaca, que va ser la primera que es va fer, nom\xc3\xa9s es van tenir els primers dissenys conceptuals de la pel\xc2\xb7l\xc3\xadcula com a refer\xc3\xa8ncia; per aquest motiu, a Yoda se\'l representa singularment diferent: \xc3\xa9s prim, t\xc3\xa9 els cabells llargs i blancs i la pell \xc3\xa9s morada en comptes de verda. Pel que fa als formats en revista i volums, els autors van tenir temps suficient per mirar l\'artwork de Yoda i \xc3\xa9s per aix\xc3\xb2 que aquest personatge apareix de forma similar que a les pel\xc2\xb7l\xc3\xadcules.\n_START_SECTION_\nVideojoc\n_START_PARAGRAPH_\nS\'han publicat diversos videojocs de la pel\xc2\xb7l\xc3\xadcula en m\xc3\xbaltiples plataformes, molts dels quals estan basats en moments claus del film. El 1982, Parker Brothers va treure a la venda Star Wars: The Empire Strikes Back per a Atari 2600, que tracta de l\'atac de l\'Imperi amb els AT-ATs a Hoth. El 1985 el va seguir el joc recreatiu Star Wars: The Empire Strikes Back, el qual compta amb seq\xc3\xbc\xc3\xa8ncies conegudes de batalles (La batalla a Hoth i l\'enfrontament del Falc\xc3\xb3 Mil\xc2\xb7lenari contra la flota imperial) i personatges interpretats des d\'una perspectiva en primera persona. La conversi\xc3\xb3 va ser llan\xc3\xa7ada per a ZX Spectrum, Amstrad CPC, Commodore 64, BBC Micro, Atari ST i Commodore Amiga el 1988._NEWLINE_El 1992, JVC juntament amb LucasArts van treure un joc novament titulat Star Wars: The Empire Strikes Back per a Nintendo Entertainment System (NES). El jugador assumeix el paper de Luke Skywalker, i es relata la seva hist\xc3\xb2ria dins la pel\xc2\xb7l\xc3\xadcula. El 1992, Ubisoft va treure una nova versi\xc3\xb3 per a Game Boy; igual que la seva anterior encarnaci\xc3\xb3, segueix la hist\xc3\xb2ria de Luke Skywalker. El 1993 va ser llen\xc3\xa7at Super Star Wars: The Empire Strikes Back per a Super Nintendo Entertainment System (SNES) i desenvolupat per JVC juntament amb LucasArts. Aquest joc de la SNES \xc3\xa9s similar al de la NES per\xc3\xb2 en un cartutx de 12 megabits.\n_START_SECTION_\nR\xc3\xa0dio\n_START_PARAGRAPH_\nL\'adaptaci\xc3\xb3 per a r\xc3\xa0dio de L\'Imperi contraataca va ser escrita per Brian Daley i produ\xc3\xafda i distribu\xc3\xafda per la National Public Radio dels Estats Units el 1983. Est\xc3\xa0 basada en els personatges i les situacions creades per George Lucas amb el gui\xc3\xb3 adaptat de Leigh Brackett i Lawrence Kasdan. Va ser dirigida per John Madden, amb el treball de barreja de so i postproducci\xc3\xb3 realitzat per Tom Voegeli. Gran part de banda sonora de John Williams es va incloure, a m\xc3\xa9s del disseny de so de Ben Burtt._NEWLINE_Mark Hamill, Billy Dee Williams i Anthony Daniels van prestar les seves veus per tornar a fer de Luke Skywalker, Lando Calrissian i C-3PO, respectivament. L\'actor John Lithgow va posar veu a Yoda. Aquesta versi\xc3\xb3 per a r\xc3\xa0dio t\xc3\xa9 una durada de 5 hores i es va repartir en diversos cap\xc3\xadtols. Es va comen\xc3\xa7ar a emetre el 14 de febrer de 1983 i prop de 750.000 persones la van escoltar en directe. En termes de la hist\xc3\xb2ria can\xc3\xb2nica de Star Wars, a aquesta radionovel\xc2\xb7la se li ha donat la designaci\xc3\xb3 m\xc3\xa9s alta, G-canon.'